刘学箕
石假山
潭溪散人方是閒，真山不爱爱假山。
呼童积叠石磊碑，远近便拥峰与峦。
晴岚滴翠明窗前，清影挂壁方池边。
色侵书帙日华薄，丘壑坐上生云烟。
云烟收霏苔藓绿，山石傍头更栽竹。
三竿两竿韵不俗，摇荡清风凉意足。
方是閒人当此时，以假像真人谓奇。
或来静对酌美酒，或来宴坐哦新诗。
吟诗搜索萦心脾，酒醉落魄精神痴。
吟诗饮酒且不可，况复局上争枯棋。
不如对山抚鸣琴，琴心三叠舞胎禽。
高山流水存至音，古趣澹泊悦我心。
老泉三峰烂木材，百年沉埋安在哉。
东坡仇池九华石，只有佳篇傅入集。
此山亦独今视昔，与我同生亦同没。